L-UE ttenni l-impenn qawwi u l-appoġġ kontinwu tagħha għall-Pjan ta' Azzjoni Komprensiv Konġunt (PAKK) f'dan iż-żmien kritiku. Ninsabu determinati li nkomplu naħdmu mal-komunità internazzjonali biex nippreservaw il-PAKK u niżguraw l-implimentazzjoni sħiħa tiegħu. Ninsabu profondament imħassbin dwar id-deċiżjoni tal-Iran li jissospendi l-applikazzjoni proviżorja tal-Protokoll Addizzjonali kif ukoll ta' dispożizzjonijiet addizzjonali dwar it-trasparenza skont il-PAKK mit-23 ta' Frar 2021. Sakemm ma titreġġax lura, din id-deċiżjoni ser tirrestrinġi b'mod sostanzjali l-abbiltà tal-IAEA li tivverifika li l-materjal u l-attivitajiet nukleari fl-Iran jibqgħu għal finijiet esklużivament paċifiċi. L-Aġenzija Internazzjonali tal-Enerġija Atomika (IAEA) ser tiġi mċaħħda minn parti essenzjali mill-għarfien tagħha tal-attivitajiet tal-Iran f'dak li jirrigwarda ċ-ċiklu sħiħ tal-fjuwil nukleari tal-Iran, inkluż ir-riċerka ul-iżvilupp b'ċentrifugi avvanzati. L-aċċess tal-IAEA għal informazzjoni dwar il-faċilitajiet ewlenin ser ikun limitat ukoll. F'dan il-kuntest, ninnotaw il-fehim tekniku bilaterali temporanju li ntlaħaq bejn l-IAEA u l-Iran li, skont id-Direttur Ġenerali tal-IAEA Grossi, ser itaffi l-problema tal-aċċess imnaqqas u jippermetti li l-attivitajiet ta' monitoraġġ u verifika meħtieġa jkomplu għal massimu ta' tliet xhur. L-UE tappoġġa b'mod sħiħ il-ħidma oġġettiva, indipendenti u imparzjali tal-IAEA fil-monitoraġġ u l-verifika tal-impenji tal-Iran relatati mal-qasam nukleari. Aħna nemmnu b'mod sħiħ li l-kooperazzjoni sħiħa u f'waqtha tal-Iran mal-IAEA tibqa' kruċjali biex tiġi żgurata n-natura esklużivament paċifika tal-programm nukleari tal-Iran. Infakkru fid-Dikjarazzjoni tar-Rappreżentant Għoli f'isem l-UE tal-11 ta' Jannar dwar l-attivitajiet nukleari tal-Iran, li fiha wrejna dispjaċir kbir dwar il-passi inkwetanti li ħa l-Iran matul dawn l-aħħar sentejn. Inkomplu nappellaw lill-Iran biex iwaqqaf u jreġġa' lura l-azzjonijiet kollha li huma inkonsistenti mal-impenji tiegħu skont il-PAKK. Nirrikonoxxu l-kwistjonijiet marbutin mill-irtirar unilaterali tal-Istati Uniti mill-ftehim u l-impożizzjoni mill-ġdid ta' sanzjonijiet minnhom. Minkejja l-isfidi serji għall-PAKK, l-UE kompliet tħares l-impenji tagħha u taħdem bis-sħiħ biex tippreserva l-PAKK. Nilqgħu l-prospett ta' ritorn tal-Istati Uniti għall-PAKK u tar-ritorn tal-Iran għall-implimentazzjoni sħiħa tal-PAKK. Aħna nappoġġaw bil-qawwa l-isforzi diplomatiċi intensivi li qed isiru, u l-kuntatti tar-Rappreżentant Għoli tal-UE bħala Koordinatur tal-PAKK mas-sħab rilevanti kollha.